平南謠
作者：楊蟠
朝代：宋

paragraphs: 海南山似刀，溪惡如發弩。
溪山毒烟中人骨，水有蛟蜃陸豺虎。
蠻人傜賊行若飛，縱火劫民殺官府。
溪中之水漲赤血，山頭積屍變成土。
經年鬥戰兵已窮，磔將屠城不可數。
官家發軍救死國，萬里歡喜得時雨。
誅擒凶黨功德高，海水一清奏歌舞。
山非無險，水非無阻。
有地不城，城亦不武。
將民赤肉致戈戟，口不能言心自苦。